Lav et referat af nedenstående tekst:

Tekst:
Da 22-årige Lukas Lykke torsdag tog en Flixbus fra København til Odense, blev han mødt af et overraskende syn. Bussen var med hans egne ord propfuld. - Jeg var målløs. Jeg tænkte, at det ikke kunne passe - vi må ikke være mere end ti alle andre steder, men her var der 100, siger han til TV 2. En anden Flixbuspassager er 22-årige Laura Bonde Holst. Hun skulle torsdag fra Aalborg til København, og selv om bussen var halvtom i starten, blev flere og flere sæder optaget undervejs. Til sidst var dobbeltdækkeren fyldt helt op. - Til at starte med tænkte jeg, at dem, der satte sig ved siden af andre, ikke viste samfundssind. Men jeg indså ret hurtigt, at det ikke var deres skyld, siger hun. Ikke et lovbrud, men "meget alvorligt" Der er ikke tale om lovbrud, når Flixbus fylder busserne op, for den kollektive transport er undtaget af forsamlingsforbuddet , der ellers forbyder danskerne at samles mere end ti personer. Det skyldes, lyder det fra Transportministeriet, at mobiliteten i samfundet skal sikres. Men til gengæld er de fyldte busser et brud på sundhedsmyndighedernes anbefalinger og Transportministeriets opfordringer til, at transportudbyderne "begrænser trængslen". De fyldte busser er noget, som man ser "meget alvorligt" på, lyder det fra transportminister Benny Engelbrecht (S) til TV 2. - Det undrer mig, at Flixbus ikke har forstået det meget klare budskab, som anbefalingerne er. Når jeg ser rundt, så gør alle andre aktører alt, hvad de kan for at efterleve dem og sikre afstanden mellem passagererne. De andre aktører, som Benny Engelbrecht taler om, er blandt andet DSB. Her er der indført pladsbilletkrav på alle afgange på Intercity, lyntog og regionaltog, ligesom busser i flere af landets store byer ikke længere tager imod kontanter som betaling for at begrænse smitterisikoen. Som tommelfingerregel skal busserne - eller anden offentlig transport - maksimalt sælge halvdelen af billetterne, forklarer Benny Engelbrecht. - Hvis ikke Flixbus kan finde ud af at overholde retningslinjerne, så vil jeg indkalde dem til et møde over weekenden, hvor jeg som minister slår fast, hvilke retningslinjer der gælder – for ingen er undtaget, siger han. Men der er dog ingen grund til at ændre på kravene for den offentlige transport, så de eksempelvis er en del af forsamlingsforbuddet. - Det er første gang, at vi har hørt om et tilfælde, hvor det systematisk er et problem. Så jeg håber, at der er tale om en klar misforståelse, og at vi kan løse det med dialog, siger Benny Engelbrecht. Ugers umage ødelægges af busturen Hverken Laura Bonde Holst og Lukas Lykke ville have taget bussen, hvis de vidste, at den havde været fyldt. De forventede, at selskabet havde taget forholdsregler for at begrænse smitten. - Jeg har gjort mig meget umage de sidste tre uger, gået store buer uden om andre, sprittet hænderne af, holdt mig hjemme. Og alt det er spildt, når man sætter sig ind i en bus i tre timer, siger Lukas Lykke. Han føler, at "det handler om grådighed, når bussen bliver fyldt op". - Jeg er ikke i risikogruppen, men jeg bliver bekymret, når jeg ser ældre damer med samme bus. Det er utrolig dårlig stil af Flixbus, siger hun. TV 2 har forsøgt at få fat på Flixbus, der ikke har ønsket at medvirke i artiklen. Jyllands-Posten har fået et mailsvar fra selskabet, hvor de skriver, at de "er nødt til at overveje den økonomiske levedygtighed for os og vore buspartnere, som er hårdt påvirket af den aktuelle situation", og man "arbejder tæt sammen med sundheds- og regeringsmyndigheder og følger deres råd."

Referat:
TV 2 har talt med flere passagerer, der de sidste dage har rejst med fyldte Flixbusser.